《柳含烟》
五代·毛文锡

隋堤柳，汴河旁。夹岸绿阴千里，龙舟凤舸木兰香。

锦帆张¤

因梦江南春景好，一路流苏羽葆。笙歌未尽起横流，

锁春愁。

河桥柳，占芳春。映水含烟拂路，几回攀折赠行人，

暗伤神¤

乐府吹为横笛曲，能使离肠断续。不如移植在金门，

近天恩。

章台柳，近垂旒。低拂往来冠盖，朦胧春色满皇州，

瑞烟浮¤

直与路边江畔别，免被离人攀折。最怜京兆画蛾眉，

叶纤时。

御沟柳，占春多。半出宫墙婀娜，有时倒景醮轻罗，

麴尘波¤

昨日金銮巡上苑，风亚舞腰纤软。栽培得地近皇宫，

瑞烟浓。

作者简介：唐末五代时人，字平珪，高阳（今属河北人），一作南阳（今属河南）人。年十四，登进士第。已而入蜀，从王建，官翰林学士承旨，进文思殿大学士，拜司徒，蜀亡，随王衍降唐。未几，复事孟氏，与欧阳烔等五人以小词为孟昶所赏。《花间集》称毛司徒，著有《前蜀纪事》《茶谱》，词存三十二首，今有王国维辑《毛司徒词》一卷。